# 9. POŽIADAVKY NA Certifikačný proces

**Všeobecná schéma postupu Certifikácie**



## **9. 1 Postup certifikácie**

1. Preskúmanie žiadosti o kvalifikačnú skúšku – COO preverí plnenie vstupných podmienok na požadovanú kvalifikáciu/kvalifikačný stupeň.
2. Ak žiadateľ vykonal skúšku v inej organizácii, musí túto skutočnosť doložiť protokolom o skúške, ktorý COO preverí a rozhodne o jej uznaní, prípadne neuznaní.
3. Ak žiadateľ neplní podmienky, COO žiadosť zamietne, alebo navrhne postup riešenia.
4. Ak žiadateľ spĺňa vstupné kritériá smerujúce k udeleniu certifikátu, COO oznámi žiadateľovi podmienky na vydanie certifikátu. COO môže primeraným spôsobom zohľadniť špecifické požiadavky uchádzača pri voľbe jazyka, v ktorom je schopný vykonať skúšku, prípadne jeho zdravotné indispozície.
5. Vedúci skúšania navrhne členov skúšobnej komisie a vedúceho skúšobného komisára (predsedu komisie). Vedúci COO schváli zloženie skúšobnej komisie a vydá poverenie na výkon funkcie skúšobného komisára.
6. Vedúci skúšania pripraví výber otázok zo súboru pre daný kvalifikačný stupeň podľa príslušnej smernice (teoretická a praktická časť) a zabezpečí ich utajenie do začiatku skúšok. Za inováciu a obmenu súboru skúšob. otázok zodpovedá vedúci skúšania.
7. Náplň skúšok zostaví tak, aby bolo zabezpečené objektívne plnenie požiadaviek schémy a aby boli získané dostatočné dôkazy potvrdzujúce spôsobilosť kandidáta.
8. V prípade potreby vedúci skúšania určí dozor pri písomnej a praktickej skúške.
9. Po vykonaní skúšok skúšobný komisár vyhodnotí výsledky testov, vyhotoví protokoly o skúške pre každého žiadateľa. Ak bola vykonaná ústna skúška, výsledky zapíše do protokolu. Skúšobný komisár uzatvorí protokoly a odovzdá ich vedúcemu skúšania.
10. Ak žiadateľ splnil certifikačné kritériá, vedúci skúšania vystaví návrh na vydanie certifikátu, ktorý predloží vedúcemu COO na schválenie.
11. Vedúci COO na základe návrhu rozhodne o udelení certifikátu príslušnému žiadate-ľovi a vystaví certifikát.
12. COO má zavedený spôsob protokolovania, ktorý zabezpečuje náležitú a dôkladnú dokumentáciu výkonu a výsledkov skúšky vrátane výsledkov vyhodnotenia.

## **9. 2 Žiadosť**

Žiadosť o vydanie certifikátu na kvalifikáciu vo zváraní, spájkovaní a NDT sa podáva na predpísanom tlačive prostredníctvom svojho zamestnávateľa alebo ako fyzická osoba, alebo prostredníctvom organizácie zabezpečujúcej prípravu uchádzača.

## **9. 2 Proces posudzovania**

1. Certifikačný orgán prijme a zaeviduje žiadosť od žiadateľa a na príslušnom tlačive (kvalifikácia vo zváraní a spájkovaní, alebo NDT) a v zmysle požiadaviek príslušnej kvalifikačnej normy/certifikačnej schémy preverí:
   * 1. či je schopný poskytnúť požadovanú kvalifikáciu (požiadavky sú definované v príslušných certifikačných schémach, podľa požadovanej kvalifikácie),
     2. či je schopný poskytnúť špeciálne požiadavky žiadateľa,
     3. či má žiadateľ požadované vzdelanie, skúsenosti a školenie (požiadavky sú definované v príslušných certifik. schémach, podľa požadovanej kvalifikácie).
2. Po posúdení skutkového stavu rozhodne o procese a podmienkach certifikácie pre daného uchádzača o certifikáciu. Podľa výsledkov bude určená potrebná teoretická a praktická príprava uchádzača.
3. V prípade, že žiadateľ predloží doklad o odbornej príprave vykonanej podľa iného systému, vedúci COO rozhodne, či svojím obsahom a zameraním zodpovedá žiadanému kvalifikačnému stupňu.
4. Certifikačný orgán na základe požiadaviek príslušnej certifikačnej schémy preskúša teoretické a praktické znalosti uchádzača.
5. COO CZO pripraví skúšky tak, aby bolo zabezpečené objektívne a systematické overenie plnenia všetkých požiadaviek príslušnej certifikačnej schémy.
6. Certifikačný orgán má zavedené postupy protokolovania na schválených tlačivách, ktoré zabezpečujú náležitú dokumentáciu.

## **9. 3 Proces skúšania**

COO má zavedenú teoretickú, písomnú a praktickú skúšku a deklaruje, že sú zostavované spôsobom, ktorý poskytuje objektívne dôkazy na potvrdenie kompetentnosti kandidáta. Sú stanovené spôsoby dokumentovania skúšok a preskúmavania dokumentácie skúšok všetkých kandidátov.

Technické vybavenie prístrojovej techniky, ktorá sa používa pri skúškach spĺňa požiadavky príslušných noriem. Je stanovený pracovník so zodpovednosťou za kontrolu stavu meradiel pred samotným skúšaním a opísaný spôsob vyhodnocovania zhody výkonov kandidátov s predpísanými kritériami.

Podmienky riadenia výkonu skúšok sú pre každý prípad (zvárač, pracovník NDT) definované v príslušných normách a certifikačných schémach týkajúcich sa danej oblasti certifikácie, čo zabezpečuje rovnaké riadenie výkonu skúšok. Požadované ukazovatele sú monitorované.

CZO ďalej deklaruje, že všetko technické zariadenie, ktoré sa využíva pri skúškach spĺňa požiadavky bezpečnostných predpisov, noriem (revízie a pod.), má platné kalibračné listy, príp. overenie (viď. kalibračné listy a pod.).

Zmluvnou povinnosťou každého skúšajúceho/skúšobného komisára viesť vybrané záznamy o priebehu a vyhodnotení skúšok (v zmysle platných certifikačných schém) za účelom verifikácie výsledkov s cieľom zabezpečiť validitu a spoľahlivosť a za účelom eliminácie nedostatkov.

## **9. 3. 5 Validácia skúšok**

Skúšky sú vykonávané vždy protokolárne v súlade s príslušnými normami a certifikačnými schémami. O každej skúške sú vedené záznamy, ktoré vydáva jednak skúšobný komisár a tiež skúšobné laboratórium. Proces výkonu skúšky je podrobne popísaný v príslušnej smernici Certifikačného orgánu. COO má v procese skúšania vytvorené také postupy a podmienky, ktoré zabezpečia stále rovnaké reprodukované riadenie výkonu skúšky, ktoré COO pravidelne monitoruje. Výsledkom monitorovania je identifikácia nezhôd, ktoré musia byť okamžite odstránené a zavedené nápravné opatrenia.

Zásady pre zabezpečenie opakovaného potvrdzovania poctivosti, validity a spoľahlivosti výkonu každej skúšky:

* zabezpečenie výkonu skúšky dvomi skúšobnými komisármi – minimálne dvakrát do roka vykonávajú v každej zváračskej škole skúšky dvaja skúšobní komisári (skúšobný protokol musí byť potvrdený oboma skúšobnými komisármi),
* kontrola a dozor počas skúšobného procesu – minimálne dvakrát ročne vykoná vedúci COO alebo jeho zástupca monitorovanie výkonu priebehu skúšok, o čom vyhotoví záznam na tlačive TL-COO-46.
* skúšky sú vykonávané písomne, ústne, prakticky alebo inými spoľahlivými a objektívnymi prostriedkami v súlade s platnými normami a platnými certifikačnými schémami, ktoré sú k dispozícii každému certifikovanému kandidátovi na webových stránkach COO a musí ich mať pri skúške k dispozícii aj skúšobný komisár,
* každý skúšobný komisár je povinný vždy oboznámiť kandidátov s podmienkami skúšky, skúšobným poriadkom, normami a predpismi, podľa ktorých sa skúšky vykonávajú (k dispozícii má skúšobný poriadok),
* ak je to možné (z hľadiska realizácie DT alebo NDT skúšok) po vyhodnotení skúšky, bude vždy kandidát ústne oboznámený s výsledkom skúšky aj s jeho hodnotením,
* minimálne v ročných intervaloch vykoná vedúci COO alebo jeho zástupca periodické preškolenie všetkých skúšobných komisárov s platnými normami a certifikačnými schémami COO, o čom bude vyhotovený záznam s prezenčnou listinou,
* pokiaľ nastane zmena príslušných certifikačných noriem, zásadných nadväzujúcich noriem alebo certifikačných schém vedúci COO alebo jeho zástupca vykoná alebo zabezpečí vykonanie periodického preskúšania príslušných skúšobných komisárov pre zváranie alebo NDT.
* každý skúšobný komisár v dokumente „Vyhlásenie o zachovaní nestrannosti, dôvernosti a mlčanlivosti“ okrem iných náležitostí svojím podpisom vyhlasuje, že bude dôsledne dbať na zabezpečenie poctivosti, validity a spoľahlivosti výkonu každej skúšky.

V prípade, že nastane podozrenie z ohrozenia poctivosti, validity alebo spoľahlivosti výkonu skúšky na základe akéhokoľvek podnetu (sťažnosť, udanie a pod.) vedúci COO okamžite začne proces riešenia v zmysle platných postupov a smerníc COO a CZO. Až do vyriešenia sťažnosti nesmie COO menovať daného skúšobného komisára na výkon skúšok (zástupca vedúceho COO zastaví platnosť poverenia daného skúšobného komisára).

## **9. 4 Rozhodnutie o certifikácii**

1. Vo veciach certifikácie rozhoduje certifikačný orgán na základe podkladov získaných v priebehu certifikačného procesu.
2. Vedúci skúšania posúdi plnenie certifikačných kritérií a predloží dokumentáciu vedúcemu COO k rozhodnutiu o vydaní certifikátu.
3. Vedúci COO rozhodne o vydaní certifikátu. Prípadné zamietnutie so zdôvodnením oznámi vedúci COO žiadateľovi písomne. Voči rozhodnutiu COO sa žiadateľ môže odvolať na vedenie COO.
4. Na základe kladného rozhodnutia vedúci skúšania zabezpečí vyhotovenie certifikátu, skontroluje ho a predloží ho na podpis vedúcemu COO. Odborný certifikačný pracovník zaeviduje vydaný certifikát do Knihy vydaných certifikátov.
5. Certifikát má formu listu (diplomu), autorizovaného a podpísaného vedúcim certifikačného orgánu. Certifikát obsahuje najmenej tieto údaje:

* meno certifikovaného pracovníka a individuálne certifikačné číslo,
* názov certifikačného orgánu, hologram CZO, značku SNAS,
* odvolanie na normu spôsobilosti, alebo ďalšie súvisiace dokumenty, vrátane dokumentov, na ktorých sa certifikácia zakladá,
* oblasť certifikácie, vrátane podmienok jej platnosti a obmedzení,
* dátum účinnosti a skončenia platnosti certifikácie.

1. COO zabezpečí odovzdanie (doručenie) certifikátu žiadateľovi. Certifikačný orgán zostáva výhradným vlastníkom certifikátu.
2. O vydaných certifikátoch personálu vo zváraní sa vedie Kniha vydaných certifikátov.

## **Platnosť certifikátu**

Vydaný certifikát pre osoby vo zváraní má platnosť 2 roky, v spájkovaní má platnosť 3 roky a pre osoby v nedeštruktívnom skúšaní má platnosť 5 rokov s možnosťou predlžovania platnosti pri splnení predpísaných podmienok, ktoré sa uvádzajú v príslušnej kapitole. O predĺžení platnosti sa spracuje protokol a tento založí certifikačný pracovník do osobnej zložky certifikovanej osoby.